Խումբը, որը դավանում է իսլամական համերաշխության գաղափարները, մտադրություն է ունեցել իրականացնել մի շարք ազդեցիկ պաշտոնյաների սպանություն, Ադրբեջանում ստեղծել քաոսային իրավիճակ եւ ի վերջո հասնել սահմանադրական կարգի տապալմանը եւ կրոնապետության հաստատմանը: Սա է դեպքի առթիվ Ադրբեջանի պատկան մարմինների տարածած հայտարարության բովանդակային մասը, որը մղում է մեկ հետեւության՝ փորձ է արվում Գյանջայում տեղի ունեցածը կապել Իրանի հատուկ ծառայությունների հետ: Հակառակ դեպքում ինչո՞ւ են հատուկ շեշտում, որ ահաբեկիչ Սաֆարովն ութ ամիս գտնվել է Իրանում, որտեղ անցել է մարտական պատրաստության դասընթաց: Ավելին, Սաֆարովը ներկայացված է որպես իսլամական կրոնապետության գաղափարակիր: Այս ընդգծման հասցեատերը նույնպես Իրանի իսլամական հանրապետությունն է: